Glæden ville ingen ende tage, da VejleMuseerne i begyndelsen af måneden offentliggjorde, at man havde fundet en enorm sølvskat i en udgravning i et skovområde nær Vejle.

Siden voksede skatten bare i størrelse, og i skrivende stund er der fundet 2.000 sølvmønter og tre guldmønter, hvilket gør fundet til det næststørste i Danmarkshistorien af sin art.

Vi oplever det meget sjældent i Danmark, men det er et kendt fænomen mange steder i udlandet, hvor folk er væsentligt fattigere. Mads Ravn, forskningschef, VejleMuseerne.

VejleMuseerne graver stadig i området, men de har ikke fået lov til at være i fred, for privatpersoner har også prøvet lykken med deres egne udgravninger i nattens mulm og mørke.

- Vi har haft svært ved at lokalisere hele skatten, og efter at vi har annonceret, at der var en skat herude, har der været uautoriserede ude og røvergrave, og det er ulovligt, siger Mads Ravn, der er forskningschef og museumsinspektør på VejleMuseerne.

Ifølge Mads Ravn hører mønterne til på museum, og det er ulovligt hærværk at grave efter dem.

Mønter fundet i området er nemlig danefæ, og danefæ tilhører staten. Med danefæ forstås genstande fra fortiden af kulturhistorisk værdi.

Ikke normalt herhjemme

Det hører dog til sjældenhederne, at den slags sker herhjemme.